作者：刘光祖
词牌/韵律：沁园春

paragraphs: 画戟如霜，绮疏如水，篆香渐微。
向莺花多处，青山衮衮，鹭凫散后，落屑霏霏。
曾是鸾台金马客，一场梦觉来人事非。
多少话，付无心云叶，自在闲飞。
想看燕鸿易感，□几度春往秋又归。
见黄馀露点，东坡菊赋，清传雪片，处士梅诗。
向此年年开寿斝，算今古人生七十稀。
歌啸外，作皇朝遗老，名字辉辉。